金鳳花
作者：文同
朝代：宋

paragraphs: 花有金鳳爲小叢，秋色已深方盛發。
英英秀質實具體，文采爛然無少缺。
纖莖翩翩翠影動，紅白紛亂如點纈。
誰云脆弱易飄墮，自卵至翼亦數月。
美人形相欲摹畫，巧不得施暫自拙。
鋪茸剪綵轉難似，只把長條恣穿結。
眼前草木盡零落，憐爾開於此時節。
常疑一如小兒花，性命所繫不忍折。
君不見昨夜雨，今朝風，一隊驚飛返丹穴。